Mindfulness auttaa kivunhallinnassa – kurssi alkaa maaliskuussa

Päivitys 18.2. klo 12: Tämä kurssi valitettavasti peruuntuu liian vähäisen kiinnostuksen vuoksi. Uusi kurssi on suunnitteilla syksylle ja sen alkamispäivä päätetään maaliskuussa.

Moni kroonista kipua kokeva hyötyisi kipujärjestelmään vaikuttavista keinoista, jotka auttavat elämään paremmin kivun kanssa. Mindfulness‑harjoitukset ovat tutkittu ja tehokas tapa lievittää kipua, vahvistaa sietokykyä ja vähentää stressiä. Etelä-Karjalan hyvinvointialueella maaliskuussa käynnistyvä Mindfulness kivunhallinnassa ‑kurssi antaa keinoja säätää omaa stressijärjestelmää, jotta kipukokemus ei vie elämäniloa.

Mindfulness tarkoittaa tietoista ja hyväksyvää läsnäoloa nykyhetkessä. Yleislääketieteen erikoislääkäri ja mindfulnessohjaaja Inga Tikkinen Etelä-Karjalan hyvinvointialueelta (Ekhvalta) kertoo, että harjoitusten tavoitteena on vähentää kivun aiheuttamaa kuormitusta.

– Alun perin kivunhallintaan kehitetty mindfulness-kurssi (MBSR) toimii ja antaa lisäksi hyviä eväitä stressinhallintaan. Meillä Ekhvalla on hyviä kokemuksia yhteensä jo 11 aiemmalta kurssilta ja niiden osallistujilta, kertoo Tikkinen.

– Useissa tutkimuksissa mindfulnessin on todettu vähentävän kivun kokemusta ja kipuun liittyvää stressiä, parantavan hallinnan tunnetta omasta hyvinvoinnista, helpottavan unta ja palautumista sekä tukevan mielen tasapainoa ja arjessa jaksamista, luettelee Tikkinen.

Kurssi tarjoaa konkreettisia taitoja

Maaliskuussa alkava MBSR-kurssi (Mindfulness Based Stress Reduction) sopii kaikille, jotka kokevat pitkäaikaista kipua ja haluavat löytää lempeitä keinoja kivunhallintaan. Kurssilla tehdään ohjattuja harjoituksia, keskustellaan kokemuksista ja saadaan työkaluja omassa arjessa hyödynnettäväksi. Kurssilla harjoitellaan erilaisia meditaatioita kipua rauhoittavana tekijänä ja hyväksyvää suhtautumista omiin tuntemuksiin ja tunteisiin.

Kipupotilaiden mindfulness-kurssille hakeudutaan 18.2.2026 mennessä soittamalla kipupoliklinikan kipuhoitajalle arkipäivien puhelintunnilla klo 9–10 puh. 044 791 5904. Kurssi alkaa 4.3.2026. Tapaamisia on yhdeksän, joista kahdeksan on 2,5 tunnin kurssitapaamisia. Ohjaaja toimii Inga Tikkinen. Kurssin hinta on 55.80 euroa.

Kursseja järjestetään keväisin ja syksyisin. Kurssille voivat osallistua kaikki, jotka kaipaavat tukea kivunhallintaan – aiempaa kokemusta mindfulnessista ei tarvitse olla eikä kurssille tarvita lähetettä.

Lisätietoja medialle:

Inga Tikkinen, yleislääketieteen erikoislääkäri ja mindfullness-ohjaaja, inga.tikkinen@ekhva.fi